b'\n_START_ARTICLE_\nNEO-PI-R\n_START_SECTION_\nZgodovina razvoja vpra\xc5\xa1alnika\n_START_PARAGRAPH_\nZa\xc4\x8detek razvoja vpra\xc5\xa1alnika je temeljil na analizi vpra\xc5\xa1alnika 16PF \xe2\x80\x93 Sixteen Personality Factor Questionnaire. Najprej je raziskovalce zanimalo, kako se spreminja struktura osebnostnih faktorjev skozi leta. Ugotovili so, da se struktura osebnosti s starostjo ne spreminja in izbrali model treh faktorjev, ki je vklju\xc4\x8deval odprtost, nevroticizem in ekstravertnost. Tako je na podlagi rezultatov teh raziskav nastal vpra\xc5\xa1alnik NEO. Toda raziskovalci so se zavedali, da s tem vpra\xc5\xa1alnikom niso zajeli celotnega obsega individualnih razlik in da ima vpra\xc5\xa1alnik \xc5\xa1e vedno pomanjkljivosti \xe2\x80\x93 pojavilo se je vpra\xc5\xa1anje:\xc2\xa0\xc2\xbbV katerega izmed faktorjev pa naj uvrstimo zaupanje, altruizem, samokontrolo, potrebo po dose\xc5\xbekih?\xc2\xab Nastal je problem, kako torej sploh lahko zajamemo in izmerimo vse osebnostne lastnosti. Kot odgovor je v tem \xc4\x8dasu Goldberg razvil tezo, da so vse individualne razlike tako pomembne za socialne interakcije, da je vsaka kultura morala razviti besede za izra\xc5\xbeanje teh razlik. Gre torej za leksi\xc4\x8dno metodo in razli\xc4\x8dni raziskovalci so s to metodo pri merjenju osebnostnih dimenzij konsistentno dobili pet podobnih osebnostnih dimenzij oz. faktorjev. Nadaljnje empiri\xc4\x8dne \xc5\xa1tudije so prav tako potrdile 5-faktorski model in opozorile na pomembnost dimenzije sprejemljivosti in vestnosti, ki nista bili vklju\xc4\x8deni v vpra\xc5\xa1alnik NEO. Z vklju\xc4\x8denostjo teh dveh dimenzij pa je nastal kon\xc4\x8dni vpra\xc5\xa1alnik NEO-PI._NEWLINE_Ker je imel vpra\xc5\xa1alnika NEO-PI tudi \xc5\xa1e \xc5\xa1tevilne pomanjkljivosti je bil leta 1992 izdan reviziran vpra\xc5\xa1alnik NEO-PI-R z 240 postavkami in reprezentativnimi ameri\xc5\xa1kimi normami. Pokazalo se je, da je vpra\xc5\xa1alnik NEO-PI-R primeren za uporabo tudi pri mladostnikih od 12. do 18. leta, ampak da mladostniki nekaterih postavk ne razumejo najbolje. Zato so slovni\xc4\x8dno zahtevne in manj psihometri\xc4\x8dno ustrezne postavke vpra\xc5\xa1alnika zamenjali. Tako je leta 2005 iz\xc5\xa1el vpra\xc5\xa1alnik NEO-PI-3, ki je bil psihometri\xc4\x8dno ustreznej\xc5\xa1i, postavke so bile kraj\xc5\xa1e, bolj sodobne in bolj pogovorne ter la\xc5\xbeje berljive kot postavke pri NEO-PI-R._NEWLINE_Zaradi \xc4\x8dasovne neekonomi\xc4\x8dnosti vpra\xc5\xa1alnika NEO-PI-R so raziskovalci izdelali tudi kraj\xc5\xa1o obliko vpra\xc5\xa1alnika, nastal je vpra\xc5\xa1alnik NEO-FFI. Sestavlja ga 60 postavk, po 12 za vsako izmed 5 osebnostnih dimenzij. Vpra\xc5\xa1alnik ima dobre psihometri\xc4\x8dne zna\xc4\x8dilnosti, kljub temu pa je uporaba dalj\xc5\xa1e verzije vpra\xc5\xa1alnika bolj natan\xc4\x8dna mera petih osebnostnih dimenzij - dobimo namre\xc4\x8d tudi dodatne informacije po faktorjih.\n_START_SECTION_\nPovratne informacije udele\xc5\xbeencem (feedback)\n_START_PARAGRAPH_\nOsebnostni vpra\xc5\xa1alniki so ob\xc4\x8dutljivi pripomo\xc4\x8dki in rezultati oz. podatki, ki jih z njimi dobimo, se lahko mo\xc4\x8dno dotaknejo posameznika ali pa mu spro\xc5\xbeijo \xc5\xa1tevilna vpra\xc5\xa1anja. Ra\xc4\x8dunalni\xc5\xa1ka interpretacija rezultatov je lahko zavajajo\xc4\x8da in posameznika pogosto zmede. Pri povratni informaciji posamezniku o rezultatih moramo biti zato zelo previdni. To\xc4\x8dna povratna informacija namre\xc4\x8d lahko posamezniku slu\xc5\xbei kot dobro orodje za samorazumevanje. Da bi se izognili te\xc5\xbeavam s povratnimi informacijami, so avtorji vpra\xc5\xa1alnika NEO-PI-R oblikovali list povratne informacije Your NEO Summary, ki je preprost opis visokih, povpre\xc4\x8dnih in nizkih rezultatov pri udele\xc5\xbeencu za vsako od petih osebnostnih lastnosti.\n_START_SECTION_\nUporabnost vpra\xc5\xa1alnika NEO-PI-R po svetu\n_START_PARAGRAPH_\nV za\xc4\x8detku devetdesetih let so se \xc5\xa1tevilni psihologi izven ZDA za\xc4\x8deli zanimati za uporabo vpra\xc5\xa1alnika NEO-PI-R v svojih kulturah oz. dr\xc5\xbeavah. Vendar pa so se sprva pojavljali dvomi, da se bo vpra\xc5\xa1alnik tudi v drugih kulturnih okoljih obna\xc5\xa1al enako, kot v ZDA. Mo\xc5\xbeno bi bilo namre\xc4\x8d, da imajo ljudje v drugih kulturah druga\xc4\x8dno strukturo osebnosti in bi se tako vedenja, ki so vklju\xc4\x8dena v NEO-PI-R pri njih druga\xc4\x8de povezovala med seboj kot so se povezovala pri Severnoameri\xc4\x8danih. Za strukturo vpra\xc5\xa1alnika bi to pomenilo, da lestvice in podlestvice vpra\xc5\xa1alnika ne bi bile enake kot v originalnem vpra\xc5\xa1alniku, kar bi pomenilo, da se vpra\xc5\xa1alnika v drugih kulturah ne bi dalo uporabljati (ali vsaj ne na enak na\xc4\x8din in za pridobivanje enakih podatkov kot v ZDA). Avtorja originalnega vpra\xc5\xa1alnika McCrae in Costa sta se tako odlo\xc4\x8dila ugotoviti ali je njun vpra\xc5\xa1alnik uporaben tudi v drugih kulturah. Njuno delo je potekalo prek ve\xc4\x8d raziskav, pri \xc4\x8demer sta v svoje analize vklju\xc4\x8devala vedno ve\xc4\x8d dr\xc5\xbeav. V prvo od tu omenjenih raziskav sta poleg ZDA vklju\xc4\x8dila \xc5\xa1e \xc5\xa1est drugih dr\xc5\xbeav: Nem\xc4\x8dijo, Portugalsko, Kitajsko, Japonsko, Izrael in Ju\xc5\xbeno Koreo. Ugotovila sta, da je struktura vpra\xc5\xa1alnika, dobljena na podatkih iz kultur, ki so bile vklju\xc4\x8dene v raziskavo dovolj podobna tisti pri originalnem vpra\xc5\xa1alniku, da bi se NEO-PI-R lahko uporabljal tudi v teh dr\xc5\xbeavah. To pa pomeni, da so osebnostne lastnosti znotraj kultur, ki so bile vklju\xc4\x8dene v raziskavo, med seboj podobno povezane kot med Severnoameri\xc4\x8dani. \xc4\x8ce so npr. Severnoameri\xc4\x8dani, ki so dru\xc5\xbeabni, po navadi tudi veseli in energi\xc4\x8dni, se je podoben vzorec lastnosti, ki se med seboj povezujejo, pokazal tudi v drugih kulturah. Povsod so se te lastnosti zdru\xc5\xbeevale v faktor ekstravertnost._NEWLINE_Rezultati omenjene \xc5\xa1tudije so zelo dobro kazali v smer univerzalnosti petfaktorskega modela osebnosti in s tem tudi univerzalne uporabnosti vpra\xc5\xa1alnika NEO-PI-R, saj so bile v raziskavo vklju\xc4\x8dene kulture, katerih jeziki izhajajo iz razli\xc4\x8dnih jezikovnih skupin in med katerimi tudi sicer najdemo nekatere pomembne razlike (npr. razlike na dimenziji kolektivizem \xe2\x80\x93 individualizem kulture). Kljub temu sta McCrae in Costa nadaljevala z raziskavami in vanje vklju\xc4\x8devala vse ve\xc4\x8d dr\xc5\xbeav. V eni izmed \xc5\xa1tudij sta tako zbrala podatke petdesetih dr\xc5\xbeav iz \xc5\xa1estih kontinentov, med njimi tudi Slovenije. Ujemanje strukture povezanosti med trditvami v vpra\xc5\xa1alniku s strukturo originalnega vpra\xc5\xa1alnika je bilo dovolj visoko v kar 92\xc2\xa0% vklju\xc4\x8denih dr\xc5\xbeav. Ni\xc5\xbeja ujemanja struktur so se pokazala predvsem v petih afri\xc5\xa1kih dr\xc5\xbeavah ter nekaterih dr\xc5\xbeavah Azije, vendar pa je bila to morda posledica nizke kvalitete podatkov iz teh dr\xc5\xbeav ter dejstva, da udele\xc5\xbeenci v teh dr\xc5\xbeavah niso re\xc5\xa1evali vpra\xc5\xa1alnika v svojem materinem jeziku, ampak v angle\xc5\xa1\xc4\x8dini oz. franco\xc5\xa1\xc4\x8dini. Ko sta Costa in McCrae kasneje ponovno preverjala uporabnost vpra\xc5\xa1alnika v teh dr\xc5\xbeavah, tokrat na bolj kvalitetnih podatkih in ve\xc4\x8djih vzorcih, sta potrdila strukturo izvornega vpra\xc5\xa1alnika. Rezultati dosedanjih \xc5\xa1tudij torej mo\xc4\x8dno ka\xc5\xbeejo v smer univerzalne uporabe vpra\xc5\xa1alnika NEO-PI-R._NEWLINE_NEO-PI-R je danes preveden v \xc5\xa1tevilne svetovne jezike. V nekaterih dr\xc5\xbeavah se sme uradno uporabljati v psiholo\xc5\xa1ki praksi, medtem ko v drugih dovoljenja za tovrstno uporabo \xc5\xa1e nimajo. Tako je tudi pri nas. Imamo sicer slovenski prevod, vendar pa vpra\xc5\xa1alnik ni standardiziran in se tako ne uporablja v prakti\xc4\x8dne namene.'